Kakawin Nāgarakṛtâgama/Pupuh 22
a. ndatan wicaritan kalangwan ikanang ranu masurawayan lawan tasik
b. riy angkatira sah ḍatang ri wĕḍi ri guntur asĕnĕt i samīpaning hawan 
c. kasogatan i bajrākāngśa ri talaḍwaja tĕlas apagĕh cinarcakĕn 
d. dulurnya ri Patuñjungan kasĕlang i bala turung umulih marêng kuṭi

3. 
a. yatêka hinalintangan muwah amūrwa matut alas i tīraning pasir
b. araryan irikang palumbwan aburu kṣaṇa lumaris i lingsiring rawi
c. bhawiṣya hilintanging lwah i rabut lawang anuju surudnin ampuhan 
d. lurah ri balater linakwanira lālana mamĕgil i tīraning pasir

4. 
a. ring eñjing ahawan kunir basini sākṣaṇa ḍatĕng i saḍeng sirâmĕgil 
b. pirang wĕngi kunĕng lawasnira jĕnĕk mamĕng-amĕng i sarampwan ang1ĕngöng 
c. ri sahnira wawang tĕkê kuṭa bacok narapatin awilāśa ring pasir 
d. jĕnĕk lumihat ing karang kinasut ing ryak asira-sirat anghirib jawuh

5. 
a. tuhun rakhawi tan marê kuṭa bacok dumadak anut i simpanging hawan
b. angūttara sakê saḍeng mahawan ing balung anuju ri tūmbu len habĕt 
c. muwah ri galagah ri tanpahing angāntya mĕgil i rĕṇĕs apty anangkilā 
d. amoghā kapapag narendrā mahawan Jayakṛta ri wanagriyâlaris

Nāgarakṛtâgama
Kakawin Nāgarakṛtâgama